text: NSÍ hevur í kvøld leikt málleysan javnleik móti Fulham á Svangaskarði. Talan var um stórt bragd fyri føroyskan fótbólt.
text: #000001
text: NSÍ megnaði at fáa málleysan javnleik móti Fulham FC á Svangaskarði í kvøld. xxxx fólk høvda leita sær niðan á Svangaskarði fyri at síggja stjørnurnar úr Premier League spæla móti NSÍ. Í fyrra dystinum millum liðini, í London fyri eni viku síðani, vann Fulham trygt 3-0. Tann dagin sóu vit ein góðan innsats frá NSÍ-liðinum, hóast tapið, um illa vildi til, kundi verið enn størri.
text: #000002
text: So vánirnar í dag vóru eitt sindur blandaðar. Eitt ikki ov stórt tap hevði verið góðkent, men ein møguligur javnleikur tóktist bert at vera ein dreymur, um hugsað verður um fyrra dystin.
text: #000003
text: Í mun til seinasta dyst vóru Einar og Mamuka við aftur á liðinum, á vinstra bakki og kanti. András vardi málið, Jónhard var á høgra bakki, Helgi og Jens í miðverjuni. Jústinus var defensivur á miðjuni og Heðin og Christian Høgni sentralir. Jann Martin var í høgra borði, og Klæmint einsamallur frammi.
text: #000004
text: Talan var um landsliðsstjørnur og fóru tær beinanvegin í gongd. Duff sendi eitt fríspark við síðuna av í 3. minutti. Zamora høvdaði uppum í 5. minutti, og í 6. minutti trekti Duff inn úr høgru síðu og skjeyt á tvørtræið. Støðið tóktist lagt undir ein langum dysti, har álopini fóru at skola omanyvir heimaliðið.
text: #000006
text: Men har vóru eisini glottar at hóma fyrstu løtuna. Helgi kam væl í gongd við eini týðandi takling í 4. minutti, og Gango bleiv beinanvegin heitur við nógvum góðum bjargingum frá opnum spæli og frá mongu hornaspørkunum, sum útiliðið fekk.
text: #000007
text: Vøllurin var tungur, hálur og vátur. Tað tók eina løtu hjá okkara monnum at fóta sær, men gjørdust teir tryggari á beinunum, sum fráleið.
text: #000008
text: Tað var týðiligt, at okkara menn høvdu lært nakað av fyrra dystinum. Teir stóðu tættari í verjustøðu og gjørdu skjótari av, tá møguleikin at fara fram á vøllin kom. Christian Høgni og Heðin royndu at føra bóltin nakað fram eftir vøllinum, og Mamuka var lívligur í vinstru síðu allan dystin. Tað tóktist ikki at darva hann, at hann leikti móti Premier League leikarum.
text: #000009
text: Hóast trýstið heilt greitt lá oman móti NSÍ-málinum, vóru fleiri støður, ið kundu givið okkurt. Í 6. minutti vann Christian Høgni bóltin á miðjuni og mundi fingið sent Klæmint avstað móti málinum. NSÍ-trýst í vinstru síðu í 8. minutti endaði við, at Mamuka skjeyt við síðuna av nærmaru stong. Tveir minuttir seinni bjóðaði Mamuka aftur væl av í vinstru síðu, men stikningurin til Christian Høgna rakk ikki sín mann. Einar og Mamuka spældu aftur væl saman í vinstru síðu í 15. minutti og aftur í 19. minutti, men seinasta avleveringin manglaði.
text: #000010
text: Tað var eingin ivi um, at Fulham var komið eftir sigrinum. Teir vóru sera kvikir eftir okkara monnum, tá vit høvdu bóltin, og tí var trupult hjá okkum at fáa nakað skipað spæl frameftir.
text: #000011
text: Hjá Fulham var tað serliga Duff, sum var eyðsýndur við sínum kvika fótarbeiði. Hann hevði eitt skot uppum í 15. minutti eftir gott samanspæl við Johnson í teirra høgru síðu. Og í 23. minutti legði Duff bóltin innfyri til Zamora, ið høvdaði uppum.
text: #000012
text: Mamuka sendi ein høvdara móti Schwarzer í 22. minutti eftir NSÍ-álop í høgru síðu. Sum fráleið linkaði trýstið nakað á okkum og átti Jústinus sín leiklut í hesum við sínum góða stríðsvilja defensivt á miðjuni.
text: #000013
text: Fulham royndi seg við at lata Duff og Greening býta um síðu, og gav hetta nakrar nýggjar møguleikar. Sidwell skjeyt langt við síðuna av í 34. minutti. András hevði eina góða bjarging frá Johnson, tá hann bleiv leysur við málmanninum í teirra høgru síðu í 35. minutti.
text: #000014
text: Jens hevði einar tvær aktiónir móti endanum av hálvleikinum. í 36. minutti taklaði hann bóltin væl inni í brotsteiginum. Og løtu seinn fekk hann gula kort fyri at forða einum skjótálopi hjá Fulham úti í teirra høgru síðu.
text: #000015
text: NSÍ hevði eit gott álop í 42. minutti, har Christian Høgni førdi bóltin frameftir, so langt, at hann næstan kundi roynt seg við skotið. Tíverri varð ragstøða dømd, tá bólturin bleiv spældur væl fram til Jann Martin.
text: #000016
text: Samanumtikið skuldi NSÍ vera vælnøgt við javnleik í hálvleikinum. Fulham legði øgiliga hart fyri og skaptu nógvar møguleikar. Men í mun til fyrra dystin, hevði NSÍ heldur betri tamarhald á støðuni. Og samstundis komu vit fram til hálvar møguleikar. Verjustøðan var tó útgangsstøðan, og vóru okkar dreingir skjótir aftur uppá pláss, tá teir onkuntíð royndu seg frameftir vøllinum.
text: #000017
text: NSÍ royndi frá byrjan av seinna hálvleiki at halda eitt sindur meiri uppá bóltin. Í 50. minutti setti Christian Høgni ferð á frameftir, ein góður bóltur varð sendur til Mamuka, men innleggið frá honum eydnaðist ikki rættiliga.
text: #000018
text: Vøllurin var nú blivin nakað slitin, so leikarar á báðum liðunum høvdu ilt við at standa á beinunum til tíðir. Sidwell fekk gula kort fyri at fella Mamuka í 52. minutti.
text: #000020
text: Trýstið hesa løtuna frá Fulham var øgiligt. Okkara menn royndu at rudda burtur sum frægast, fyri at fáa okkurt andarúm. Duff vann eitt horna í 62. minutti, sum Einar fekk beint út aftur til horna. Og Helgi fekk takla ein 100% málmøgulieka hjá Johnson í 65. minutti. Zamora høvdaði uppum í 66. minutti, og Duff skjeyt uppum í 71. minutti.
text: #000021
text: Í eini roynd at seta hol á framdi Fulham fleiri útskiftingar. Nýggj ung bein komu á vøllin, men hóast kvikir, formáddu teir sær ikki so nógv móti verjuni hjá okku, sum nú hevði vant seg við fysiska Premier League stílin. Kerim Frei kom á vøllin fyri Johnson í 72. minutti. Bjørn Helge Riise kom inn fyri Greening í 75. minutti, og Dalla Valle kom inn fyri Duff í 86. minutti.
text: #000022
text: NSÍ stóð væl seinastu løtuna. Einar hevði eitt skot uppum málið í 73. minutti eftir innkast úr vinstru síðu. Og Klæmint hevði løtu seinni størsta kjansin hjá okkum í dystinum, tá hann gjørdist leysur í vinstru síðu. Hann setti ferð á inn í brotsteigin, men skotið fór dygst framvið handaru stong.
text: #000023
text: NSÍ framdi eisini nakrar útskiftingar. Debes kom á vøllin fyri Jann Martin í 83. minutti. Árni kom inn fyri Mamuka í 89. minutti, og Petur Pauli kom inn fyri Klæmint í yvirtíðini.
text: #000024
text: Tá dómarin bríkslaði fyri seinastu ferð, var greitt, at NSÍ hevði framt eitt satt brgad við at megna 0-0 móti Fulham, ið gjørdist nummar 8 í Premier League í ár, og sum fyri bara einum ári síðani tapti finaluna í Europa League kappingini.
text: #000025
text: Heiðurin fyri avrikið má fara til venjaraparið, Paula og Boga, sum taktiskt dugdu betri enn Martin Jol hendan dystin. Og samstundis mugu allir leikararnir fáa rós fyri ein innsats, ið var nógv størri, enn vit kunnu krevja frá teimum. Teir vóru sera disiplineraðir í verjupartinum, stíddust fyri hvønn annan, og runnu allan dystin á tamb. Tað var eisini stuttligt at síggja, at teir fleiri ferðir royndu at koma fram á vøllin.
text: #000026
text: Nú fáa okkara leikarar ein væl uppibornan steðg. Næsti dystur er Ólavsøkudag móti HB í Gundadali. Vónandi fylkjast nógvar vespur í Gundadali á Ólavsøku. Spennandi verður at síggja, hvussu fer at gangast í Vodafonekappingini í ár. Vit liggja nummar fýra í løtuni og hanga í oddinum. Tað er eisini vert at leggja til merkis, at vit bert hava tapt tveir dystir í landskappingini í ár – so tað sær sera spennandi út...
text: #000027
text: Andrias og Einar hava í kvøld skrivað undir sáttmála við NSÍ
text: #000030
text: Síðani dystin móti EB/Streymi seinasta fríggjakvøld hava tit havt høvi at velja dagsins mann móti EB/Streymi. Nú atkvøðugreiðslan er stongd, liggur Christian Høgni Jacobsen klárt á odda við 39% av atkvøðunum. Hann fekk íalt 91 av teimum 235 givnu atkvøðunum. Hetta er nógv tann størsta undirtøkan, nakar einstakur leikari heur fingið higartil. Christian Høgni varð...
text: #000034
text: NSÍ og HB leiktu sín triðja og seinasta dyst móti hvørjum øðrum í ár í kvøld við Løkin. Tá avtornaði vann NSÍ 2-0 við málum frá Árna og Jens. Undan dystinum segði forkvinnan, Kinna, nøkur vælvald og persónlig minningarorð um Jónsvein Knudsen, sum stóð felagnum so nær. Síðan var tøgn í ein minutt. Veðrið var...
text: #000039
text: Fyrr í kvøld varð Eystanstevnan sett. Veðrið var av tí allarfagrasta. Ein karnevalsgonga kom á økið við Býráðsskrivstovuna. Hópurin av ungum fólki vóru í gonguni. Onkur vóru ílatin klæðir, ið líktust teimum í filminum Grease. Onnur vóru í ítróttarbúnum. Nes Sóknar Musikkfelag spældi, og Bárður Kass Nielsen flutti fram røðu. Niðanfyri eru nakrar myndir frá...
text: #000040
text: Ein av evnaríku ungu leikarunum hjá NSÍ, Arni Gregersen, hevur skrivað undir eitt-ára sáttmála við NSÍ. Arni er ein av leikarunum, sum vit vænta okkum nógv av, og tí er tað ein gleði fyri felagið, at hann heldur verður at síggja í gul/svarta búnanum næsta ár eisini.
text: #000043